Rijeka, 2. srpnja 2020.g.

**NAJAVA DOGAĐANJA I POZOIV ZA MEDIJE**

**OTVORENJE UMJETNIČKE INSTALACIJE *POTEZI I REZOVI* U BRSEČU**

**U petak, 3. srpnja 2020.g., u sklopu projekta Rijeka – Europska prijestolnica kulture, održat će se otvorenje trajne umjetničke instalacije *Potezi i rezovi* Sofie Thorsen, danske umjetnice s austrijskom adresom. Okupljanje sudionika zakazano je za 18.00 sati** **u malom parku pored boćarskog igrališta, na samom ulazu u povijesnu jezgru Brseča.** Tu će se održati protokolarni i zabavni dio otvorenja uz prigodni glazbeni program, nakon čega se druženje okupljenih nastavlja u Konobi Batelan.

U prigodnom zabavnom programu sudjeluju **''Župni zbor svetog Jurja Brseč''** i **harmonikaš Dejan Jedretić**, a bit će održan i **kratki boćarski meč na obnovljenom i novootvorenom boćarskom igralištu (jogu) između domaćina, načelnika općine Mošćenička Draga Riccarda Staraja i gradonačelnika Rijeke, grada koji nosi titulu Europske prijestolnice kulture, Vojka Obersnela.**   
Njima će se pridružiti i **boćari iz Brseča**, koji će za vrijeme trajanja programa biti na raspolaganju svima koji bi htjeli probati boćati ili naučiti neki novi trik iz boćarskog svijeta.

**O umjetničkoj instalaciji *Potezi i rezovi***

Malena lokalna zajednica Brseča, mjesta sa srednjovjekovnom gradskom jezgrom smještenog na litici visoko iznad mora odakle se pruža veličanstven pogled na cijeli Riječki zaljev, morala je prihvatiti **da se 2018., nakon više od 175 godina rada, zbog nedostatka djece, zatvorila mjesna osnovna škola**. Umjetnica **Sofie Thorsen trajnom umjetničkom instalacijom *Potezi i rezovi* povezuje dvije lokacije – trenutačno nekorištenu zgradu osnovne škole i mali park smješten pored boćarskog igrališta na samom ulazu u povijesnu jezgru Brseča.**

U tom parku postavila je **kamene objekte na kojima je ispisala oblike koji se odnose na lokalne priče i dječje crtarije iz pronađenih učeničkih bilježnica.** Oblik ove umjetničke instalacije inspiriran je oblikom papira, a fragmenti tekstova urezani u kamen obojani su plavom bojom, kako bi simbolizirali kemijsku olovku na papiru. Objekti mogu poslužiti, primjerice, kao klupe gdje se mještani mogu družiti i opuštati.

Osim na obrazovnu funkciju zgrade osnovne škole, Sofie Thorsen svojim djelom podsjeća na znamenitu hrvatsku književnu ličnost Eugena Kumičića koji se rodio u Brseču 1850. i ondje često boravio.

**Zajedništvo lokalne zajednice u realizaciji projekta**

**Glavni partner RIJECI 2020 na realizaciji ovog projekta bila je Općina Mošćenička Draga, a veliku i nesebičnu pomoć pružila je Udruga građana Brseča**. Svoje gostoprimstvo iskazali su **Ljubo i Mirna de Karina**, a s autoricom umjetničke instalacije svoje je iskustvo podijelila **Sonja Jedretić**, posljednja učiteljica brsečke škole. Svoju priču kao inspiraciju za sam rad, s autoricom su nesebično podijelili **Anton i Ana**, iz zadnje generacije učenika škole, a u pripremi su sudjelovali i brojni **mještani Brseča**.  
Financijsku potporu projektu pružili su **Austrijski kulturni forum Zagreb** i **Federalno ministarstvo Republike Austrije za Europu, integracije i vanjske poslove** te **Danish Arts Foundation**.

**Lungomare Art gradi spomenike za budućnost**

*Potezi i rezovi*, druga je u nizu trajnih umjetničkih instalacija koje se postavljaju na području Kvarnera, u sklopu programa Lungomare Art, Rijeke 2020 – Europske prijestolnice kulture.  
U ovom se programu domaći i strani umjetnici povezuju s lokalnim sredinama te svoju inspiraciju nalaze u stvarnom životu stanovništva i pričama koje dodiruju sadašnji trenutak. Lungomare Art gradi spomenike za budućnost!

***Najavljeno događanje organizirano je uz poštivanje svih preporuka HZJZ-a za sprječavanje zaraze bolešću COVID-19.***

***Radi zaštite vlastitog zdravlja i zdravlja svojih najmilijih, svi se sudionici i posjetitelji pozivaju na poštivanje preporuka: pojačanu osobnu higijenu, fizičku udaljenost te nošenje zaštitnih maski za lice.***

**U nastavku, za potrebe novinara koji će pratiti događaj, dostavljam protokolarni dio otvorenja instalacije.**

**PROTOKOL**

Prisutni:

- Belma Džomba, moderatorica

* **načelnik Općine Mošćenička Draga,** Riccardo Staraj
* **direktorica TD Rijeka 2020,** Irena Kregar Šegota
* **pročelnica Upravnog odjela za kulturu, sport i tehičku kulturu Primorsko-goranske županije,** Sonja Šišić
* **gradonačelnik Grada Rijeke,** Vojko Obersnel
* **predsjednica Udruge građani Brseča,** Iva Galović
* **učiteljica područne škole Brseč,** Sonja Jedretić

|  |  |
| --- | --- |
| **OD** | **TKO/ŠTO** |
| 18:00 | Okupljanje u parku pored boćališta; **''Župni zbor svetog Jurja Brseč''** izvodi ''Mom zavičaju'' |
| 18:06 | Obraćanje **Riccarda Staraja** |
| 18:10 | **Iva Galović** čita pismo umjetnice Sofie Thorsen |
| 18:14 | Obraćanje **Irene Kregar Šegota** |
| 18:18 | Obraćanje **Sonje Šišić** |
| 18:22 | Obraćanje **Vojka Obersnela** |
| 18:26 | Obraćanje **Sonje Jedretić** koja proglašava instalaciju otvorenom |
| 18:29 | **''Župni zbor svetog Jurja Brseč''** izvodi pjesmu ‘’Del tebe’’ za kraj; druženje |
|  | Novinari uzimaju izjave |
|  | Načelnik općine Mošćenička Draga - domaćin Riccardo Staraj i gradonačelnik Rijeke Vojko Obersnel odigravaju boćarski meč na obnovljenom i novootvorenom jogu |
|  | Domjenak u Restoran Batelan |

Unaprijed zahvaljujem na **objavi najave i dolasku**.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42